Ekrem İmamoğlu

**Ekrem İmamoğlu** (født 1970) er en tyrkisk politiker (Det republikanske folkepartiet, CHP) som i 2019 to ganger ble valgt til borgermester i Istanbul. Han ble gjenvalgt i 2024. CHP ble grunnlagt av Atatürk og har sekularisme som en av sine seks grunnleggende ideer. 

Han ble 19. mars 2025 arrestert beskyldt for korrupsjon og tilknytning til terrorvirksomhet. Dette skjedde noen dager før det var ventet at han ville bli valgt til partiets presidentkandidat. Dersom han sitter i fengsel, kan han ikke stille til valg. I juli 2025 dømte en tyrkisk domstol ham til 1 år og 8 måneder i fengsel for ærekrenkelser mot lederen for Istanbuls påtalemakt; dette kommer i tillegg til siktelser for korrupsjon.

İmamoğlu ble høsten 2025 tiltalt i 142 punkter i et tiltaledokument på 4000 sider. Tiltalen omhandler blant annet at han har ledet et korrupsjonsnettverk. Aktor krevde 2000 års fengsel og har bedt Tyrkias høyeste domstol om å stenge partiet CHP som hevdes å være ulovlig finansiert. Tiltalen omfatter 401 andre personer. CHPs talsperson uttalte at tiltalen er politisk motivert. I mars 2026 fremkom at 407 ansatte i Istanbuls administrasjon er tiltalt med İmamoğlu som hovedtiltalt. Rettssaken begynte 9. mars 2026. I 2025 hevdet aktor Akın Gürlek at İmamoğlus «korrupsjonsnettverk» hadde kostet den tyrkiske staten 2,85 milliarder britiske pund (160 milliarder tyrkiske lira).

## Bakgrunn
Ekrem İmamoğlu ble født 4. juni 1970 i Trabzon. Familien er forretningsfolk og han har utdanning i økonomi. Han har selv hatt suksess som forretningsmann i byggebransjen. I likhet med Recep Tayyip Erdoğan har han bakgrunn fra Svartehavsregionen, og begge er fotballfans og spilte som unge. İmamoğlu arbeidet en periode som administrator for fotballklubben i hjembyen. 

## Politikk

### Tidlig politisk virke
Før lokalvalget i mars 2019 var han en relativt ukjent politiker. Han begynte i lokalpolitikken i 2009 og i 2014 ble han ordfører i Beylikdüzü i Istanbul-provinsen. Istanbul er Tyrkias største og viktigste by (med 31 % av Tyrkias BNP). İmamoğlu beskrives som den viktigste utfordrer til Recep Tayyip Erdoğans dominans. Erdoğan begynte selv karrieren som borgermester i Istanbul. İmamoğlus klare seier i valget var et stort nederlag for Erdoğan. Istanbul hadde inntil valget i 2019 vært dominert av islamistpartier i 25 år. 

### Lokalvalg i 2024
I 2024 stilte han til gjenvalg som borgermester i Istanbul. Hans viktigste motstander i valget var Murat Kurum fra president Recep Tayyip Erdoğan parti AKP. Lokalvalget ble siden ansett som en test på Erdoğans popularitet, og for Erdoğan var det særlig viktig å sikre en seier i Istanbul. Ved lokalvalget 31. mars 2024 fikk han mer enn 50 % av stemmene og slo ut kandidaten fra Erdoğans parti. Erdogans parti gjorde det dårlig over hele landet ved dette valget. Imamoğlu er etter dette omtalt som den viktigste utfordreren til Erdoğan og AKP. Erdogan var selv borgermester i hjembyen Istanbul.

### Valget i 2019
Han var borgermester i Istanbul fra 17. april til 6. mai 2019, da valget i mars 2019 (der han vant med en margin på bare 0,2 % eller 13.000 stemmer) ble underkjent av valgkommisjonen. Valgkommisjonen underkjente valget etter press fra landets president Recep Tayyip Erdoğan. Ved nytt valg 23. juni 2019 vant han med 54 % av stemmene mot Binali Yıldırım, AKPs kandidat, som fikk 45 %, dette utgjør en margin på 800.000 stemmer. Valgdeltakelsen var 85 %, mange innbyggere hadde utsatt eller avlyst sommerferien for å kunne delta i valget. CHP har tidligere bare oppnådd rundt 25 % av stemmene. Opp mot 3 millioner av stemmene var utenfor partiets vanlige velgerbase. 

Han fikk stemmer fra den kurdiske minoriteten der mange var misfornøyd med arrestasjon av kurdiske politikere og fra en del AKP-velgere fra arbeiderklassen som har følt konsekvensene av inflasjon på 20 %. Ved valget i 2019 var CHP i allianse med İYİ-partiet. Halkların Demokratik Partisi (HDP, det demokratiske folkepartiet), et kurdisk-dominert parti på venstresiden, unnlot å stille kandidat og oppfordret til å stemme på İmamoğlu. De tre partiene gjorde felles sak mot Recep Tayyip Erdoğans dominans i tyrkisk politikk. 

Valgkommisjonens opphevelse av valgresultatet fra mars 2019 ble møtt av brede protester også internasjonalt. Abdullah Gül og Ahmet Davutoğlu, Erdoğans gamle forbundsfeller i AKP, overrasket med å kritisere valgkommisjonens beslutning som en «urett» og i strid med loven.

Ifølge Sidsel Wold vant İmamoğlu mange velgere ved å legge bort kemalistenes vanlige elitistiske og nedlatende holdning overfor andre. Han unngikk også å krangle med Erdoğan og snakket heller om å løse byens problemer. Da Erdoğan forsøkte å fornærme İmamoğlu ved å kalle ham greker, trakk İmamoğlu bare skuldrene. İmamoğlu, som tilhører det sekularistiske CHP, besøkte flere moskeer, respekterte ramadan og sa «respekt for religion er respekt for menneskene som tror på Gud» (kemalistenes parti,som en grunnleggende ide). Religiøse tyrkere kunne tidligere ikke tenke seg å stemme på CHP.

### Arrestasjon i 2025
İmamoğlu ble 19. mars 2025 arrestert beskyldt for korrupsjon og tilknytning til terrorvirksomhet. Over hundre politifolk møtte opp hjemme hos İmamoğlu for å ta ham i varetekt. Dette skjedde noen dager før det var ventet at han ville bli valgt til partiets presidentkandidat. Dersom han sitter i fengsel, kan han ikke stille til valg. İmamoğlu regnes som sittende president Erdogans viktigste motstander. Det var demonstrasjoner flere steder i Istanbul etter arrestasjonen som ble fordømt av Europarådet. Human Rights Watch ba om løslatelse. Omkring 100 andre personer ble arrestert, blant dem politikere, journalister og offentlig tjenestemenn i Istanbul. Myndighetene stengte veier og metroen for å hindre demonstrasjoner. Universitetet i Istanbul fratok ham samtidig universitetsgraden begrunnet med at det var uregelmessigheter; uten denne graden kan han i henhold til tyrkisk lov ikke stille til presidentvalg (bare personer med akademisk grad kan velges til president). Ifølge universitetet hadde İmamoğlu og 38 andre byttet til et engelskspråklig ledelsesstudium på en ureglementert måte i 1990. Regjeringen innførte et forbud mot demonstrasjoner i 4 dager etter arrestasjonen. Demonstrasjonene fortsatte 21. mars med over 10.000 eller hundretusen i gatene i Istanbul samt i andre byer, som er de største protestene i Tyrkia på over 10 år. Han ble varetektsfengslet etter høring for en domstol 23. mars noe som betyr at han kan bli sittende fengslet i flere måneder. Ifølge partiet CHP har 15 millioner medlemmer bekreftet (i et primærvalg) at de ønsker İmamoğlu som presidentkandidat.

İmamoğlu er populær og en reell utforder for Erdogan ved presidentvalget (İmamoğlu har lenge ledet klart på meningsmålingene), noe som trolig er motivet for arrestasjonen. Justisministeren avviste at arrestasjonen er politisk motivert. Ifølge ''The Economist'' er det Erdogan som sørget for å fengsle sin politiske motstander.

## Referanser

## Eksterne lenker
*